SK Úradný vestník Európskej únie C 283/3

Oznámenie vzťahujúce sa na rozsah produktov antidumpingového konania týkajúceho sa dovozu kyseliny trichloroisocyanurovej (TCCA) s pôvodom v Čínskej ľudovej republike.

(2004/C 283/03)

Dňa 10. júla 2004 Komisia uverejnila v Úradnom vestníku Európskej únie oznámenie vzťahujúce sa na rozsah produktov antidumpingového konania týkajúceho sa dovozu kyseliny trichloroisocyanurovej (TCCA) s pôvodom v Čínskej ľudovej republike (1) („príslušné produkty“).

1. Vysvetlenie týkajúce sa škály produktov

Sťažovateľ (Európska rada pre chemický priemysel) namieta, že dotazníky zaslané zúčastneným stranám útvarmi Komisie sa netýkajú všetkých príslušných produktov tak, ako je to uvedené v oznámení o začatí vyšetrovania. Preto Komisia pokladá za rozumné pripomenúť, že škála produktov tohto vyšetrovania zahŕňa, ako je uvedené v oznámení o začatí, aj kyselinu trichloroisocyanurovú (TCCA) (uvádzanú tiež ako „symclosene“ pod medzinárodným neregistrovaným názvom), ako aj prípravky z nej s pôvodom v Čínskej ľudovej republike zvyčajne označované kódmi KN ex 2933 69 80 a ex 3808 40 20. Tieto kódy KN sa udávajú iba pre informáciu.

2. Postup

Vzhľadom na uvedené a na skutočnosť, že dotazníky zaslané zúčastneným stranám útvarmi Komisie v júli 2004 sa týkajú len určitej časti príslušných produktov uvedených v oznámení o začatí a s cieľom zabezpečiť získanie všetkých informácií, ktoré pokladá za potrebné pre svoje vyšetrovanie, Komisia zašle nové dotazníky priemyselným odvetviam Spoločenstva a všetkým združeniam výrobcov v Spoločenstve, vývozcom/výrobcom zaradeným do vzorky v Čínskej ľudovej republike, všetkým združeniam vývozcov/výrobcov, dovozcom, všetkým združeniam dovozcov uvedeným v sťažnosti a dotknutým orgánom vyvážajúcej krajiny.

Vzhľadom na uvedené a v snahe vyhnúť sa pochybnostiam je však potrebné, aby všetky zúčastnené strany bezodkladne faxom kontaktovali Komisiu najneskôr v lehote stanovenej ďalej v odseku 4 písm. a) s cieľom zistiť, či sú v sťažnosti uvedené a v prípade potreby požiadali o dotazník, pod podmienkou, že lehota uvedená ďalej v odseku 4 písm. b) platí pre všetky zúčastnené strany.

Zhromažďovanie informácií a vypočutia

Všetky zúčastnené strany sú týmto opätovne vyzvané oznámiť svoje stanoviská, predložiť informácie okrem odpovedí na dotazník a poskytnúť podporné dôkazy. Informácie a podporné dôkazy sa musia Komisii doručiť v lehote stanovenej ďalej v odseku 4 písm. b).

Komisia môže okrem toho vypočuť zúčastnené strany, pokiaľ predložia žiadosť, ktorá preukáže, že existujú osobitné dôvody na to, aby boli vypočuté. Táto požiadavka sa musí predložiť v rámci lehoty stanovenej ďalej v odseku 4 písm. c).

3. Postup hodnotenia záujmov Spoločenstva

Postup hodnotenia záujmov Spoločenstva v tomto konaní je stanovený v ods. 5 bod 2 oznámenia o začatí, ktoré bolo uverejnené 10. júla 2004. Tento postup zostane nezmenený, pokiaľ sa zúčastnené strany neprihlásia a neposkytnú Komisii informácie v rámci lehoty stanovenej ďalej v ods. 4 písm. b). Strany, ktoré konali v súlade s predchádzajúcou vetou, môžu požiadať o vypočutie, pokiaľ uvedú osobitné dôvody na ich vypočutie v rámci lehoty stanovenej ďalej v ods. 4 písm. c). Je potrebné poznamenať, že akékoľvek informácie predložené v súlade s článkom 21 nariadenia (ES) č. 384/96 (2) („základné nariadenie“) sa zohľadnia len v tom prípade, ak budú pri ich poskytnutí podložené konkrétnymi dôkazmi.

4. Lehoty

a) Pre strany na vyžiadanie dotazníka

Všetky zúčastnené strany by mali požiadať o dotazník čo najskôr, najneskôr 15 dní po uverejnení tohto oznámenia v Úradnom vestníku Európskej únie.

b) Pre strany, ktoré sa prihlásia na predloženie odpovedí na dotazníky a akýchkoľvek iných informácii

Všetky zúčastnené strany, ak sa ich zastúpenia majú zohľadniť počas vyšetrovania, sa musia prihlásiť kontaktovaním Komisie, predložiť svoje stanoviská a odpovede na dotazníky alebo akékoľvek iné informácie do 40 dní od uverejnenia tohto oznámenia v Úradnom vestníku Európskej únie, ak nie je uvedené inak. Je potrebné venovať pozornosť tej skutočnosti, že uplatnenie väčšiny procesných práv uvedených v základnom nariadení, závisí od prihlásenia sa príslušnej strany v rámci uvedeného obdobia.

c) Vypočutia

Všetky zúčastnené strany môžu tiež požiadať Komisiu o vypočutie v rámci 40-dňovej lehoty, ak nie je stanovené inak.

5. Písomné podania, odpovede na dotazník a korešpondencia

Všetky podania a žiadosti predložené zúčastnenými stranami musia byť vyhotovené v písomnej forme (nie v elektronickom formáte, ak nie je uvedené inak) a musia uvádzať meno, adresu, adresu elektronickej pošty, číslo telefónu a faxu a/alebo teletextu zúčastnenej strany. Všetky písomné podania vrátane informácií vyžadovaných v tomto oznámení, odpovedí na dotazník a korešpondencie, ktoré zúčastnené strany poskytli ako dôverné, sa označujú ako „Obmedzené“ (3) a v súlade s článkom 19 ods. 2 základného nariadenia sa k nim pripojí verzia, ktorá nemá dôverný charakter s označením „Na účely kontroly zúčastnenými stranami“.

Adresa Komisie na korešpondenciu:

Európska komisia Directorate General for Trade Directorate B Office: J-79 5/16 B-1049 Brussels Fax (+32 2) 295 65 05 Telex COMEU B 21877.

6. Nespolupráca

Je potrebné pripomenúť, že v prípade, že ktorákoľvek zo zúčastnených strán odmietne sprístupniť alebo neposkytne potrebné informácie v rámci lehôt alebo významne sťaží vyšetrovanie, v súlade s článkom 18 základného nariadenia sa môžu predbežné alebo záverečné rozhodnutia, potvrdzujúce alebo negatívne, prijať na základe dostupných skutočností.

Ak sa zistí, že ktorákoľvek zo zúčastnených strán poskytla falošné alebo zavádzajúce informácie, tieto informácie sa nebudú brať do úvahy a môžu sa využiť len dostupné skutočnosti. Ak niektorá zo zúčastnených strán nespolupracuje alebo spolupracuje iba čiastočne, a zistenia sa preto zakladajú na dostupných skutočnostiach podľa článku 18 základného nariadenia, výsledok môže byť pre túto stranu menej priaznivý, než by tomu bolo v prípade jej spolupráce.

7. Výsledok vyšetrovania

Vyšetrovanie sa ukončí podľa článku 6 ods. 9 základného nariadenia do 15 mesiacov od dátumu uverejnenia tohto oznámenia (t. j. 10. júla 2004) v Úradnom vestníku Európskej únie. Podľa článku 7 ods. 1 základného nariadenia možno zaviesť predbežné opatrenia najneskôr do 9 mesiacov od uverejnenia tohto oznámenia o začatí konania v Úradnom vestníku Európskej únie.

(1) Ú. v. EÚ C 178, 10.7.2004, s. 12.

(2) Ú. v. ES L 56, 6.3.1996, s. 1. Nariadenie naposledy zmenené a doplnené nariadením (ES) č. 461/2004 (Ú. v. EÚ L 77, 13.3.2004, s. 12).

(3) Toto označenie znamená, že ide o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43). Ide o dôverný dokument podľa článku 19 nariadenia Rady (ES) č. 384/96 (Ú. v. ES L 56, 6.3.1996, s. 1) a článku 6 Dohody Svetovej obchodnej organizácie (WTO) o implementácii článku VI Všeobecnej dohody o clách a obchode (GATT) 1994 (Antidumpingová dohoda).